КъБР-м и Iэтащхьэр хэтащ ухуэныгъэм зегъэужьыным теухуа зэIущIэм
Урысей Федерацэм и Правительствэм и УнафэщIым и къуэдзэ Хуснуллин Марат дыгъуасэ Москва щригъэкIуэкIащ псэупIэхэр ухуэным, экологием, гъуэгу инфраструктурэм зегъэужьыным, къалэхэр зэIузэпэщ щIыным ехьэлIа лъэпкъ проектхэр гъэзэщIэным теухуауэ. Абы хэтащ Къэбэрдей-Балъкъэр Республикэм и Iэтащхьэ КIуэкIуэ Казбек.
ЗэIущIэм щытепсэлъыхьащ щIыналъэхэм комплекснэу зегъэужьыным, псэупIэхэр ухуэнымкIэ щыIэ Iэмалхэм зегъэубгъуным, уасэхэр зэрагъэув щIыкIэр гъэтэмэмыным, бжыгъэхэр зи лъабжьэ технологиехэр ухуэныгъэм къыщыгъэсэбэпыным пыщIауэ япэ игъэщыпхъэ къалэнхэм. Апхуэдэу гулъытэ хуащIащ ипотекэмкIэ ставкэхэр гъэмэщIэнымкIэ, ипотекэ кредитхэм проценткIэ щхьэщатыкIым кIэрыгъэхунымкIэ щыIэ хэкIыпIэхэм.
Хуснуллин Марат зэIущIэм къыщыхилъхьащ ухуэныгъэм и IэнатIэм дунейпсо стандартхэр къыщыгъэсэбэпыным и лъэныкъуэкIэ Iуэху пыухыкIахэр. Мыб-деж Iуэхур нэхъ къэзылъахъэхэм ящыщу вице-премьерым къилъытащ ухуэныгъэхэм я уасэхэр тэмэму зэрамыгъэувыр.
Правительствэм иджыпсту къыпэщыт къалэнхэм ящыщщ ухуэныгъэм и IэнатIэр къэралым и зыужьыныгъэм тещIыхьа къалэнхэм езэгъыу зэтегъэувэныр. Абы къыхэкIыу, жиIащ Хуснуллин Марат, дэ лъэпкъ проектхэм дызэрелэжьыну планхэр зэхэтлъхьэу, ахэр гъэ къэс фIэкIыпIэ имыIэу зэрыдгъэзэщIэнум дыхущIэкъун хуейщ.
2019 гъэм кърикIуахэм япкъ иткIэ, псэупIэхэр хьэзыр щIынымкIэ лэжьыгъэхэр абы япэ ита илъэсым елъытауэ проценти 108,8-м нагъэсащ. Хьэзыр ящIащ псэупIэ метр зэбгъузэнатIэ мин 474-м щIигъу. ЦIыхухэр унэ кхъахэхэм къыщIэгъэIэпхъукIынымкIэ ягъэувауэ щыта планыр нэсу ягъэзэщIащ икIи унэщIэхэм унагъуэ 81-рэ щIагъэтIысхьэжащ. Къалэхэм пщIантIэу 145-рэ, цIыху зэхуэсыпIэу 28-рэ зэIузэпэщ щащIащ. Къалэ мыинхэр зэIузэпэщ щIыным теухуауэ ирагъэкIуэкIа урысейпсо конкурсым щытекIуэри, Бахъсэн къалэм бюджет зэхуаку трансферту сом мелуан 85-рэ къыхуаутIыпщащ.
КъБР-м и Iэтащхьэмрэ Правительствэмрэ я пресс-IуэхущIапIэ.
